挽宗嶽張尊師
作者：華鎮
朝代：宋

paragraphs: 神仙去住本無家，此日人間漫歎嗟。
華表舊傳歸白鶴，洞庭誰見袖青蛇。
道山兩拂談經麈，滄海頻乘犯斗槎。
雙玉佩沾天上露，五銖衣識洞中霞。
林泉投老心猶壯，京國歸來鬢未華。
短製從今牽薜荔，雜耕依舊種胡麻。
風生謝傅團團扇，花隠堯夫小小車。
逸興逍遥舟不繫，新詩妙絕玉無瑕。
松邊對酒依盤石，竹裏分泉洗落花。
一自青冥餐沆瀣，更誰黄犢侶麏麚。
丹初封鼎雲猶濕，棋未收枰日已斜。
每過竹軒深有恨，獨憐溪閣靜無譁。
匣中不見龍三尺，畫裏空餘雪兩髽。
回首方蓬歸路遠，五雲愁殺樹交加。